
NYILVÁNOS
Szám: 1940-  /2011
Előterjesztést készítette: Tóth Krisztina
Előterjesztés elkészítésének időpontja: 2011. április 13.
Előterjesztést véleményezi: -
Döntés módja: nyílt szavazás, minősített szótöbbség

Mellékletek: 
· módosító rendelet tervezete (előterjesztéshez csatolva) 
· alaprendelet: 1/2010. (II. 3.) önkormányzati rendelet
· Mányi Zoltán javaslata
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. április 14-én tartandó munkaterv szerinti ülésére

+2. napirendhez
Tárgy: A helyi önszerveződő közösségek pénzügyi támogatásának rendjéről szóló önkormányzati rendelet módosítása
Tisztelt Képviselő-testület!

Mányi Zoltán a PTÜB tagja az elmúlt évi pályázati elszámolások tapasztalata alapján – a Bizottság április 11-ei ülésén – javaslatot tett a helyi önszerveződő közösségek pénzügyi támogatásának rendjéről szóló 1/2010. (II. 3.) önkormányzati rendelet szigorítására. A javaslatot a PTÜB támogatta, és kérte a rendeletmódosítás előkészítését. 

Miután az idei évi támogatásokról az április 14-ei ülésen döntés születik, és záros határidőn belül a szerződéskötések is megtörténnek, szükséges, hogy a rendeletmódosítás is most kerüljön tárgyalásra, és – kellő támogatottság esetén – elfogadásra.

Célravezető lenne továbbá az is, ha a Képviselő-testület meghatározná a nyújtható támogatás önrészhez viszonyított arányát, és ezt követően a teljes összeg (önrész + támogatás) elszámolására kötelezné a szervezeteket.
Miután azonban ez a javaslat már csak a következő pályázati ciklusban lenne érvényesíthető, jelen rendeletmódosítás ezt nem tartalmazza.

Kérem a rendelettervezet szíves megtárgyalását.
Sülysáp, 2011. április 13.

Tóth Krisztina s.k. 


jegyző
Sülysáp Nagyközség Önkormányzata Képviselő-testületének

…/2011. (...) önkormányzati rendelete

a helyi önszerveződő közösségek pénzügyi támogatásának rendjéről szóló 1/2010. (II. 3.) rendelet módosításáról 

Sülysáp Nagyközség Önkormányzata a helyi önkormányzatokról szóló 1990. évi LXV. törvény 16. § (1) bekezdésével kapott felhatalmazás alapján a helyi önszerveződő közösségek pénzügyi támogatásának rendjéről szóló 1/2010. (II. 3.) önkormányzati rendelet (a továbbiakban: Ör.) módosítására a következőket rendeli el: 

1. § Az Ör. 4. §-a a következő (6) bekezdéssel egészül ki:

„(6) A pályázati kiírásban megjelölt határidőn túl benyújtott pályázat érvénytelen, így támogatásban nem részesíthető.

2. § Az Ör. 10. §-a a következő (4), (5) és (6) bekezdéssel egészül ki:
„(4) A beszámoló – részben vagy egészben – nem fogadható el, ha az önszerveződő közösség

a) azt határidőn túl nyújtotta be és a késedelem indoka nem méltányolható,

b) nem számolt el teljeskörűen a támogatási összeggel, vagy

c) nem a pályázatban és a támogatási szerződésben megjelölt célra használta fel a támogatást.

(5) Amennyiben az önszerveződő közösség az e rendeletben foglalt beszámolási kötelezettségének határidőre nem tesz eleget, vagy a támogatási összeget – részben vagy egészben – nem a támogatott célra használja fel, köteles a támogatás vonatkozó részét vagy egészét visszafizetni az önkormányzatnak, mégpedig az összeg kézhezvétele és visszautalása közötti időszakra az érvényes jegybanki alapkamat mértékével számított kamat összegével emelten.
(6) Hiánypótlásra egy alkalommal van lehetőség.

3. § Az Ör. 1. mellékletének 11. pontja a következő sorral egészül ki:

„- A tárgyévet megelőző évre vonatkozó, a Pályázó számára kötelező számviteli beszámoló mellékleteivel együtt (mérleg, beszámoló stb.). Amennyiben a Pályázó ilyen beszámoló készítésére nem kötelezett, úgy saját kimutatást kell benyújtania az érintett év bevételi és kiadási adatairól.”
4. § Az Ör. 3. mellékletének 8. pontja a következő sorral egészül ki:

„- Az elszámolással érintett évre vonatkozó, vagy amennyiben az nem áll még rendelkezésre, a tárgyévet megelőző évre vonatkozó, a Támogatott részére kötelező számviteli beszámoló mellékleteivel együtt (mérleg, beszámoló stb.). Amennyiben a Támogatott ilyen beszámoló készítésére nem kötelezett, úgy saját kimutatást kell benyújtania az elszámolással érintett év bevételi és kiadási adatairól.”
5. § (1) Ez a rendelet a kihirdetésének napján lép hatályba, rendelkezéseit a (2) bekezdésben foglalt kivétellel a 2011. évi pályázati ciklus során is alkalmazni kell.

(2) A 3. §-ban foglaltakat a 2012. évi pályázati ciklustól kell alkalmazni.

Sülysáp, 2011. április 13.

Horinka László s.k.
Tóth Krisztina s.k.

polgármester
jegyző







Kihirdetési záradék

E rendelet a mai napon kihirdetésre került.

Sülysáp, 2011…


Tóth Krisztina s.k.


jegyző

